section_heading: Životopis
paragraph_text: Kiril Naumov, rođen je u Skoplju (R. Makedonija) u obitelji diplomiranih glazbenika. Tijekom školovanja u Glazbenoj Školi “Franje Kuhača” u Osijeku u klasi prof. Eve Hühn i prof. savjetnice Ines Ane Tomić, osvaja nagrade i priznanja na solističkim, orkestralnim i zborskim regionalnim, državnim i međunarodnim natjecanjima. Usavršavao se na majstorskim tečajevima istaknutih violinista i pedagoga: Asje Kouchner, Blagoja Dimčevskog, Midori Goto, Leonida Sorokowa, Yurija Korchynskog, Catherine Mackintosh, Dejana Mihailovića i drugih. Za vrijeme studija nositelj je stipendije Grada Osijeka kao izvrstan student. Diplomirao je s odličnim uspjehom na Muzičkoj akademiji u Zagrebu u klasi red. prof. art. Marije Ćepulić i stječe diplomu magistra glazbe, Akademskog glazbenika violinista i profesora violine. Surađivao je s kazališnim, simfonijskim, komornim i tamburaškim orkestrima te dramskim ansamblima u obje svoje domovine (Hrvatskoj i Makedoniji) i u inozemstvu (Italija, Austrija, Njemačka, Švicarska, Mađarska, Rumunjska, Srbija, Crna Gora, BiH i dr.), te sudjelovao kao solist i član komornog sastava ili orkestra na renomiranim hrvatskim i međunarodnim festivalima.